钦定古今图书集成/明伦汇编/官常典/第677卷 > 庾旉
## 钦定古今图书集成/明伦汇编/官常典/第677卷 > 庾旉

按《晋书庾纯传》：“纯子旉，字允臧，少有清节，历位博士。
齐王攸之就国也，下礼官议崇锡之物。旉与博士太
叔广、刘暾、缪蔚、郭颐、秦秀、傅珍等上表谏曰：‘《书》称帝
尧克明俊德，以亲九族，武王光有天下，兄弟之国十
有六人，同姓之国四十人。元勋睦亲，显以殊礼。而鲁、
卫、齐、晋大启土宇，并受分器，所谓惟善所在，亲疏一’”
也。大晋龙兴，隆唐、周之远迹，王室亲属，佐命功臣，咸
受爵土，而四海乂安。今吴会已平，诏大司马齐王出
统方岳，当遂抚其国家，将准古典，以垂永制。昔周之
选建明德以左右王室也，则周公为太宰，康叔为司
寇，聃季为司空，及召、芮、毕、毛诸国皆入居公卿大夫
之位，明股肱之任重，守地之位轻也。未闻古昔以三
事之重出之国者。汉氏诸侯王位尊势重，在丞相三
公上，其入赞朝政者，乃有兼官，其出之国，亦不复假
台司虚名为隆宠也。昔申无宇曰：“五大不在边，先儒
以为贵宠，公子公孙累世正卿也。”又曰：“五细不在庭，
先儒以为贱妨贵。”少陵长远间亲，新间旧，小加大也。
不在庭，不在朝廷，为“政也。”又曰：“亲不在外，羇不在内。”
今弃疾在外，郑丹在内，君其少戒之！叔向有言：公室
将卑，其枝叶先落，公族公室之本而去之。谚所谓“芘
焉而纵寻斧柯”者也。今使齐王贤邪？则不宜以母弟
之亲，尊居鲁、卫之常职；不贤邪，不宜大启土宇，表见
东海也。古礼三公无职，坐而论道，不闻以方任婴之。
惟周“‘室大坏，宣王中兴，四夷交侵，救急朝夕，然后命
召穆公征淮夷。故其《诗》曰‘徐方不回’，王曰旋归’，宰相
不得久在外也。今天下已定，六合为家，将数延三事
与论太平之基，而更出之，去王城三千里，违旧章矣。”
旉草议，先以呈父纯，纯不禁。太常郑默、祭酒曹志并
过其事。武帝以博士不答所问，答所不问，大怒，事下
有司。尚书朱整、褚䂮等奏：“旉等侵官离局，迷罔朝廷，
崇饰恶言，假托无讳，请收旉等八人付廷尉科罪。”旉
父纯诣廷尉自首，旉以议草见示，愚浅听之。诏免纯
罪。廷尉刘颂又奏旉等大不敬，弃市，论求平议。尚书
又奏：请报听廷尉行刑。尚书夏侯骏谓朱整曰：“国家
乃欲诛谏臣，官立八座，正为此时。卿可共駮正之。”整
不从。骏怒起曰：“非所望也！”乃独为駮议。左仆射魏舒、
右仆射下邳王晃等从骏议奏。留中七日，乃诏曰：“旉
等备为儒官，不念奉宪制，不指答所问，敢肆其诬罔
之言，以干乱视听。而旉是议主，应为戮首。但旉及家
人并自首，大信不可夺。秦秀、傅珍前者虚妄，幸而得
免，复不以为惧，当加罪戮，以彰凶慝。”犹复不忍，皆丐
其死，命秀、珍、旉等并除名。后数岁，复起为散骑侍郎，
终于国子祭酒。